飲沈氏園得僻字
作者：曾協
朝代：宋

paragraphs: 會心足勝侶，暇日訪春色。
慵尋剡溪榜，厭曳永嘉屐。
名園可徘徊，勝概在咫尺。
峰巒起平地，村落墮城壁。
梅橫前嶺峻，柳列長堤直。
最愛臨水亭，欲背依山石。
沉沉想潜鱗，錚錚聽仙弈。
初無杖屨勞，具享山林適。
一尊供笑語，四座列豪逸。
規摹西洛舊，髣髴香山昔。
愛酒太白狂，耽詩少陵僻。
始靜姑縱談，中喧或爭席席。
殘鐘咽林際，新月掛簷隙。
飲散興未厭，人歸境愈寂。
何必記昔游，虛空了無迹。